古詩贈興宗
作者：司馬光
朝代：宋

paragraphs: 窮達有常分，得喪難豫言。
古今浩茫茫，倚伏安可原。
軒裳彼自榮，舉俗同崩奔。
錙銖校重輕，冰火殊涼温。
君子固無愧，立身明本根。
度矩苟不愆，寵辱徒喧喧。
有如清濟流，横貫長河渾。
景公馬千駟，南面雄東藩。
陶青劉舍徒，位爲丞相尊。
當時非不顯，磨滅何足論。
顔回在陋巷，藜藿甘盤飧。
原憲結弊衣，蓬蒿塞其門。
當時豈不窮，至今榮名存。
況君齒方壯，德業素所敦。
安知搨翅歸，不作凌雲飜。
要之白首期，壯烈施元元。
爲君畫善策，灑掃清前軒。
長舒四五榻，客來輒開樽。
群愁喜伺人，稍醒必煩冤。
拒之亦無佗，體中常昏昏。